PRACOVNÝ DOKUMENT ÚTVAROV KOMISIE ZHRNUTIE POSÚDENIA VPLYVU Sprievodný dokument Návrh nariadenia Európskeho parlamentu a Rady, ktorým sa zriaďuje systém Únie na samocertifikáciu náležitej starostlivosti v dodávateľskom reťazci zodpovedných dovozcov cínu, tantalu a volfrámu a ich rúd a zlata s pôvodom v oblastiach ovplyvnených konfliktom a vo vysokorizikových oblastiach /* SWD/2014/052 final */





Úvod a súvislosti Úvod Ozbrojené skupiny v konfliktných regiónoch financujú svoju činnosť okrem iného z príjmov z ťažby nerastov a obchodu s nimi, pričom tieto nerasty neskôr vstupujú do globálneho dodávateľského reťazca. Hospodárske subjekty, ktoré sa nachádzajú v dolnej časti dodávateľského reťazca, nesú riziko, že svojím nákupom nerastných rúd alebo ich derivátov podporujú ozbrojené aktivity, a preto majú záujem na získavaní zdrojov v takýchto regiónoch zodpovedným spôsobom. Pojem zodpovedné získavanie zdrojov sa uvádza v aktualizovaných usmerneniach OECD pre nadnárodné podniky a v súlade s cieľmi usmerňujúcich zásad OSN týkajúcich sa podnikania a ľudských práv. Cieľom oboch organizácií je podporiť podniky, aby prostredníctvom neustáleho postupu náležitej starostlivosti overovali, že svojou obchodnou činnosťou neprispievajú ku konfliktom. Politické súvislosti Medzinárodná komunita venuje zodpovednému získavaniu nerastov z konfliktných oblastí značnú pozornosť už niekoľko rokov. Vlády a medzinárodné organizácie sa spolu s podnikateľskými komunitami a organizáciami občianskej spoločnosti zaoberajú výzvou minimalizovať financovanie ozbrojených skupín a získavať zdroje z takýchto regiónov legitímnym spôsobom. V dôsledku toho v súčasnosti funguje niekoľko predpísaných rámcov týkajúcich sa náležitej starostlivosti: - V roku 2010 Spojené štáty prijali Doddov-Frankov zákon o reforme Wall Street a ochrane spotrebiteľa (US DFA), v ktorého oddiele 1502 sa od spoločností kótovaných na burzách cenných papierov v USA, ktoré používajú „nerasty z konfliktných oblastí“ vyžaduje, aby preukazovali pôvod takýchto nerastov používaných v ich dodávateľskom reťazci a vykonávali príslušné opatrenia náležitej starostlivosti. - Na základe Usmernenia OECD o náležitej starostlivosti a zodpovednom riadení dodávateľských reťazcov nerastov z oblastí ovplyvnených konfliktom a vysokorizikových oblastí boli prijaté právne predpisy v Konžskej demokratickej republike a Rwande. Niekoľko ďalších krajín (Uganda, Burundi) pripravuje transpozíciu usmernenia OECD do právnych predpisov. Okrem toho Kolumbia a Pobrežie Slonoviny zvažujú účasť na programe implementácie OECD. Európsky parlament prijal 7. októbra 2010 uznesenie, v ktorom vyzýva EÚ, aby prijímala právne predpisy v súlade s americkým zákonom o nerastoch z konfliktných oblastí. Vzhľadom na túto politickú požiadavku sa v tejto správe posudzujú rôzne politické možnosti, ktoré by čo najlepšie splnili túto požiadavku týkajúcu sa právnych predpisov EÚ v spolupráci s Európskym parlamentom. Vymedzenie problému Hlavné problémy týkajúce sa zodpovedného získavania nerastov s pôvodom v oblastiach ovplyvnených konfliktom a vo vysokorizikových oblastiach, ktoré uviedli zainteresované strany vo verejnej konzultácii, sú: i) pokračujúce financovanie ozbrojených skupín prostredníctvom (príjmov z) ťažby nerastov a obchodu s nimi v oblastiach ovplyvnených konfliktom a vo vysokorizikových oblastiach: problém je bežný v krajinách bohatých na prírodné zdroje, ktorým však hrozia ozbrojené konflikty na ich celom území alebo jeho časti. Hoci ide o celosvetový problém posúdenie vplyvu je zamerané predovšetkým na dobre zdokumentovaný prípad východnej Konžskej demokratickej republiky a susedných krajín, na ktoré skupiny presadzujúce záujmy upriamujú svoju pozornosť počas posledných 10 – 15 rokov; ii) výzvy týkajúce sa implementácie, ktorým musia čeliť podniky v dolnej časti dodávateľského reťazca, ktoré sa snažia udržať legitímny obchod, alebo, ktoré dobrovoľne uplatňujú náležitú starostlivosť v rámci existujúcich rámcov:z dôvodu viacerých problémov (napr. nepriehľadný dodávateľský reťazec, obavy týkajúce sa dôvernosti, nedostatok vplyvu nad taviarňami/rafinériami, nedostatok informovanosti alebo etické otázky) majú spoločnosti v EÚ ťažkosti s dodržiavaním požiadaviek náležitej starostlivosti na základe požiadaviek zákazníkov; iii) narušenie trhu vo forme zníženého dopytu a cien v oficiálnom sektore nerastov z Konžskej demokratickej republiky a ostatných krajín oblasti Veľkých jazier: od roku 2010 zaznamenáva Konžská demokratická republika zníženie objemu oficiálneho vývozu, nižšie ceny a zvýšenie tieňového obchodu s cínom, tantalovou a volfrámovou rudou a zlatom a menej príležitostí vyvážať pre zákazníkov do USA a EÚ. Toto zníženie možno pripísať obchodným rozhodnutiam hospodárskych subjektov, na ktoré sa priamo alebo nepriamo vzťahuje Doddov-Frankov zákon, nezískavať viac zdroje v oblasti Veľkých jazier. Ciele Osobitné ciele 1. Zvýšenie počtu taviarní/rafinérií v EÚ a vo svete, ktoré vykonávajú náležitú starostlivosť. 2. Zvýšenie úrovne verejnej zodpovednosti za vykonávanie náležitej starostlivosti (a úrovne dodržiavania) zo strany taviarní v EÚ a vo svete. 3. Zlepšenie možnosti spoločností EÚ v dolnej časti dodávateľského reťazca úspešne určiť taviarne/rafinérie. 4. Zlepšenie vyjednávacej pozície spoločností EÚ v dolnej časti dodávateľského reťazca (o náležitej starostlivosti) voči spoločnostiam v hornej časti dodávateľského reťazca. 5. Zlepšenie informovanosti o náležitej starostlivosti, o dôležitosti dodržiavania náležitej starostlivosti a etických aspektoch v rámci dodávateľského reťazca, a to v rámci EÚ a mimo nej. 6. Zvýšenie úrovne zavedenia (vykonávania) postupov náležitej starostlivosti zo strany spoločností v dolnej časti dodávateľského reťazca. 7. Kompenzácia/zníženie negatívnych obchodných účinkov stimulov, ktoré boli vytvorené alebo prehĺbené v dôsledku amerického Doddovho-Frankovho zákona. Operačné ciele 1. Zabezpečenie zvýšenej viditeľnosti a transparentnosti postupov náležitej starostlivosti (a úrovne dodržiavania) zo strany taviarní v EÚ a vo svete. 2. Zvýšenie informovanosti o náležitej starostlivosti, etických aspektoch a dôležitosti zlepšovania dodržiavania náležitej starostlivosti na úrovní vlád krajín mimo EÚ, kde sa nachádzajú hlavné taviarne/rafinérie. 3. Posilnenie postavenia používateľov v dolnej časti dodávateľského reťazca prostredníctvom mechanizmu na identifikáciu hospodárskych subjektov (vrátane taviarní), ktoré dodržiavajú náležitú starostlivosť, a tým uľahčenie zmeny dodávateľov. 4. Zavedenie istoty a transparentnosti bližšie k používateľom v dolnej časti dodávateľského reťazca. 5. Podpora zvýšenej informovanosti o náležitej starostlivosti a etických aspektov medzi hospodárskymi subjektmi v EÚ. 6. Vytvorenie dodatočných finančných stimulov s cieľom podporovať postupy náležitej starostlivosti medzi používateľmi v dolnej časti dodávateľského reťazca. 7. Podpora uplatňovania usmernenia OECD medzi taviarňami/rafinériami, ktoré chcú získavať zdroje v oblastiach ovplyvnených konfliktom. 8. Podpora dopytu z oblastí ovplyvnených konfliktom: uľahčenie hospodárskym subjektom EÚ zmenu na taviarne/rafinérie, ktoré dodržiavajú náležitú starostlivosť a získavajú zdroje v uvedených oblastiach. Politické možnosti Zvažovali sa tieto politické možnosti: Možnosť 1 – Samostatné oznámenie EÚ Táto možnosť pozostáva z nasledujúcich opatrení, ktoré sa majú zahrnúť do spoločného oznámenia Komisie a vysokej predstaviteľky: i) Národné kontaktné miesta (NKM) a sieť Enterprise Europe Network (EEN) by podporili uplatňovanie usmernenia OECD; ii) verejné obstarávanie EÚ: uplatňovanie doložiek týkajúcich sa plnenia zákazky v zmluvách Komisie a členských štátov EÚ na príslušné výrobky; iii) finančná pomoc na existujúce programy OECD; iv) podpora Komisie týkajúca sa „vyhlásení o zámere“ európskeho priemyslu a v) opatrenia na úrovni jednotlivých vlád. Možnosť 2 – Právne nezáväzný prístup Táto možnosť spája opatrenia opísané v možnosti 1 s odporúčaním Rady, ktoré by bolo nástrojom na zvyšovanie informovanosti o dobrovoľnom uplatňovaní usmernenia OECD a na jeho podporu zo strany podnikov EÚ, predovšetkým v prípade tých podnikov, na ktoré sa nevzťahuje povinný systém tretej krajiny. Možnosť 3 – Nariadenie, ktorým sa stanovujú povinnosti v rámci certifikácie „zodpovedného dovozcu EÚ“ vychádzajúce z usmernenia OECD – DOBROVOĽNÉ Táto možnosť spája opatrenia opísané v možnosti 1 s nariadením zameraným na všetkých dovozcov EÚ dovážajúcich cín, volfrámovú a tantalovú rudu a kovy, ako aj zlato, bez ohľadu na pôvod výrobkov. Nariadenie sa opiera o usmernenie OECD s cieľom stanoviť povinnosti pre dovozcov EÚ, ktorí sa rozhodnú sami certifikovať ako zodpovední dovozcovia cínu, volfrámovej a tantalovej rudy a kovov, ako aj zlata, a to na základe vyhlásenia o dodržiavaní. Hoci je systém dobrovoľný, dovozcovia EÚ, ktorí sa rozhodnú sami certifikovať, sú povinní začleniť všetky prvky usmernenia OECD do svojho systému riadenia prostredníctvom: i) udržiavania systému kontrol a transparentnosti, pokiaľ ide o dodávateľský reťazec nerastov, ktorý sa okrem iného týka krajiny pôvodu nerastu a taviarne/rafinérie; ii) identifikácie a posúdenia rizík v rámci dodávateľského reťazca vo vzťahu k modelovej politike OECD týkajúcej sa dodávateľského reťazca; iii) navrhovania a vykonávania stratégie s cieľom reagovať na identifikované riziká; iv) získania uistenia nezávislého externého auditu v súvislosti s náležitou starostlivosťou v rámci dodávateľského reťazca dovozcu EÚ a v) verejného podávania správ o náležitej starostlivosti v rámci dodávateľského reťazca. Od dovozcu EÚ, ktorý sa sám certifikoval, sa vyžaduje, aby každoročne podal príslušným orgánom členského štátu totožnosť a geografické umiestnenie taviarní/rafinérií vo svojom dodávateľskom reťazci. Na tomto základe by sa vypracoval zoznam EÚ zodpovedných taviarní/rafinérií. Systém sa bude hodnotiť po troch rokoch a výsledky sa použijú na potreby rozhodovania o budúcnosti prístupu EÚ a na zmeny regulačného rámca, aby sa stal povinným, ak je to vhodné, na základe ďalšieho posúdenia vplyvu. Možnosť 4 – Nariadenie, ktorým sa stanovujú povinnosti v rámci certifikácie „zodpovedného dovozcu EÚ“ vychádzajúce z usmernenia OECD – POVINNÉ Táto možnosť spája opatrenia opísané v rámci možnosti 1 s povinnou verziou nariadenia opísaného v možnosti 3, podľa ktorých všetci dovozcovia EÚ dovážajúci cín, tantalovú a volfrámovú rudu a kovy, ako aj zlato, budú podliehať povinnostiam vymedzeným v nariadení. Možnosť 5 – Smernica, ktorou sa stanovujú povinnosti pre kótované spoločnosti EÚ na základe usmernenia OECD o náležitej starostlivosti Táto možnosť spája opatrenia opísané v možnosti 1 so smernicou zameranou na takmer 1 000 kótovaných spoločností EÚ používajúcich cín, tantal, volfrám a zlato bez ohľadu na ich pôvod, v rámci svojho dodávateľského reťazca. V smernici by sa vymedzili povinnosti kótovaných spoločností EÚ začleniť „postup piatich krokov“ usmernenia OECD do svojho systému riadenia prostredníctvom i) udržiavania systému kontrol a transparentnosti, pokiaľ ide o dodávateľský reťazec nerastov, ktorý sa okrem iného týka krajiny pôvodu nerastu a taviarne/rafinérie; ii) identifikácie a posúdenia rizík v rámci dodávateľského reťazca vo vzťahu k modelovej politike OECD týkajúcej sa dodávateľského reťazca; iii) navrhovania a vykonávania stratégie s cieľom reagovať na identifikované riziká; iv) získania uistenia nezávislého externého auditu v súvislosti s náležitou starostlivosťou v rámci dodávateľského reťazca kótovanej spoločnosti EÚ; a v) verejného podávania správ o náležitej starostlivosti v rámci dodávateľského reťazca. Kótované spoločnosti EÚ by mali zverejniť výsledok nezávislého externého auditu. Možnosť 6 – Zákaz dovozu, keď sa dovozcom EÚ dovážajúcim nerastné suroviny nepodarilo preukázať dodržiavanie usmernenia OECD – zákaz dovozu Táto možnosť pozostáva z opatrení opísaných v rámci možnosti 1 a okrem toho by si vyžadovalo, aby dovozcovia EÚ povinne preukazovali dodržiavanie usmernenia OECD. Po poskytnutí dôkazov o dodržiavaní colným orgánom členských štátov budú dovozcovia oprávnení získať prístup na trh EÚ. Táto možnosť by sledovala prístup certifikačnej schémy Kimberleyského procesu zameranej na obchod s neopracovanými diamantmi a nariadenia Rady č. 2368/2002 z 20. decembra 2002, ktoré vychádza z článku 133 ES (teraz článok 207 ZFEÚ), v ktorom sa stanovujú pravidlá vzťahujúce sa na dovoz a vývoz neopracovaných diamantov. V tomto prípade medzinárodná dohoda podporuje zákaz dovozu tzv. „sporných diamantov“. Analýza vplyvu Možnosť 1 – žiadna zmena Očakáva sa, že táto možnosť iba mierne ovplyvní uplatňovanie postupov náležitej starostlivosti zo strany hospodárskych subjektov v dolnej časti dodávateľského reťazca a len v malej miere zvýši pomer taviarní/rafinérií v EÚ a vo svete, ktoré vykonávajú náležitú starostlivosť. Príspevok k zníženiu narušenia obchodu s nerastmi z oblasti Veľkých jazier je obmedzený. Očakáva sa, že celkový vplyv na zníženie financovania ozbrojených skupín z príjmov z ťažby nerastov a obchodu s nimi v konfliktných oblastiach bude obmedzený. Možnosť 2 Účinnosť tejto možnosti je porovnateľná s možnosťou 1. Mohlo by sa však očakávať, že pridaná hodnota nariadenia Rady by spočívala v zlepšení viditeľnosti, ktoré by zahŕňal právne nezáväzný nástroj, a to podporu náležitej starostlivosti v EÚ. Možnosť 3 Celková účinnosť tejto možnosti v dosiahnutí stanovených cieľov je vysoká, keďže všetky ciele sú splnené. Systém sa uplatňuje na účinnom mieste v dodávateľskom reťazci, keďže je zameraný na dovozcov, ktorí sa nachádzajú v blízkosti baní, v ktorých sa nerasty ťažia. Táto možnosť zlepšuje možnosti hospodárskych subjektov EÚ dodržiavať existujúce rámce náležitej starostlivosti vrátane amerického Doddovho-Frankovho zákona. Takisto prispieva k zníženiu financovania ozbrojených skupín z príjmov z ťažby nerastov a obchodu s nimi v konfliktných oblastiach a obmedzuje narušenie trhu s nerastmi z oblasti Veľkých jazier. Z dôvodu dobrovoľnosti takejto samocertifikácie by celkové náklady na dodržiavanie náležitej starostlivosti dovozcov EÚ záviseli od miery účasti a nákladov na náležitú starostlivosť vo vzťahu k obratu spoločnosti. Očakáva sa však, že náklady budú pre väčšinu spoločností z dlhodobého hľadiska zvládnuteľné, ak nie nepatrné. V rámci tohto systému si dovozca vyberá možnosť, podľa ktorej je povinný postúpiť zákazníkom informácie o náležitej starostlivosti so zachovaním obchodného tajomstva. Hospodárske subjekty v dolnej časti by mali touto požiadavkou získať, keďže im umožní minimalizovať náklady na vlastné potreby týkajúce sa náležitej starostlivosti. Dostupnosť stimulov ponúkaných v rámci možnosti 1, ako aj ročné zverejňovanie Komisiou zoznamu taviarní, ktoré vykonávajú náležitú starostlivosť, by mali zvýšiť záujem o systém. Táto možnosť je účinná, keďže vysiela pozitívny signál podnikom, ktorých rozhodnutia o tom, či získavať zdroje v oblastiach ovplyvnených konfliktom alebo nie, majú priamy vplyv na dopyt po nerastoch. Obnovenie legitímnych obchodných vzťahov vytvára nové pozitívne príležitosti v praxi, vrátane zvýšených štátnych príjmov, formalizácie ťažobného priemyslu, udržateľnejšieho rozvoja a životného prostredia, lepších perspektív pre súkromné investície a zamestnanosť v ťažobných oblastiach, čím sa následne stimulujú lokálne ekonomiky. Možnosť 4 Táto možnosť zlepšuje možnosti hospodárskych subjektov EÚ dodržiavať existujúce rámce náležitej starostlivosti vrátane amerického Doddovho-Frankovho zákona. Takisto prispieva k zníženiu financovania ozbrojených skupín z príjmov z ťažby nerastov a obchodu s nimi. Základným rozdielom v porovnaní s možnosťou 3 je, že sa neočakáva obmedzenie narušenia trhu s nerastmi z oblasti Veľkých jazier, ktoré je spôsobené najmä rozhodnutiami o získavaní zdrojov s neochotou niesť riziko. Hoci sa miera účasti spoločností EÚ môže zavedením povinného systému samocertifikácie zvýšiť, táto možnosť nevyhnutne neznamená, že sa budú maximalizovať aj celkové prínosy. V rámci oboch možností 3 a 4 systém poskytuje rámec pre dovozcov, ktorí získavajú zdroje v regiónoch ovplyvnených konfliktom, aby zdroje získavali zodpovedným spôsobom a aby ich úsilie bolo potvrdené príslušnými orgánmi členských štátov. Systém však nemôže donútiť dovozcov EÚ, aby získavali zdroje z oblastí ovplyvnených konfliktom. Preto je v prípade povinného scenára riziko, že dovozcovia budú hľadať alternatívne spôsoby získavania zdrojov vyššie, ako v prípade možnosti 3. Toto posúdenie je podložené skutočným vývojom od roku 2010, ako sa vysvetľuje vo vymedzení problému. Možnosť 5 Táto možnosť zlepšuje informovanosť o náležitej starostlivosti medzi spoločnosťami EÚ v dolnej časti dodávateľského reťazca pri vysokých nákladoch na implementáciu pre spoločnosti, avšak bez účinného riešenia výziev týkajúcich sa účinného uplatňovania náležitej starostlivosti. Spoločnosti v dolnej časti dodávateľského reťazca sa nachádzajú vo väčšej vzdialenosti od miesta vstupu nerastov na trh EÚ, často sa medzi nimi nachádzajú viacerí dodávatelia. Čím je vzdialenejšia pozícia spoločnosti v dodávateľskom reťazci, tým vyššie sú náklady na implementáciu náležitej starostlivosti. Neočakáva sa, že sa účinným spôsobom dospeje k zníženiu financovania ozbrojených skupín z príjmov z ťažby nerastov. Možnosť 6 Touto možnosťou sa dosiahnu niektoré ciele, závisí to však od prijatia medzinárodnej dohody v blízkej budúcnosti a následne od počtu zúčastnených krajín. Ak sa dosiahne vysoká účasť, očakáva sa, že účinnosť zníženia financovania ozbrojených skupín z príjmov z nerastov v konfliktných oblastiach bude vysoká. Nie je to však z časového hľadiska najvýhodnejšia možnosť, keďže problém je potrebné riešiť teraz. Porovnanie možností Pokiaľ ide o účinnosť uvedených možností pri dosahovaní cieľov, je možné vyvodiť tieto závery: Politická možnosť 1, ktorou je súbor opatrení uvedených v oznámení EÚ je najmenej účinná, pokiaľ ide o dosiahnutie stanovených cieľov. Politická možnosť 2, ktorou je rozšírenie možnosti 1 o odporúčanie Rady, sa vo vzťahu k účinnosti nachádza na rovnakej úrovni ako možnosť 1. Politická možnosť 3 je jednou s najefektívnejších možností, pokiaľ ide o dosiahnutie stanovených cieľov. Politická možnosť 4 by bola rovnako účinná ako možnosť 3, ale mala by takisto potenciálne negatívne účinky a neriešila by jeden z kľúčových problémov, a to narušenie trhu v oblasti Veľkých jazier. Politická možnosť 5 stanovujúca povinnosti pre kótované spoločnosti EÚ je porovnateľná s možnosťami 1 a 2, pokiaľ ide o účinnosť. Politická možnosť 6 uplatňujúca zákaz dovozu na základe medzinárodnej dohody sa nachádza medzi najmenej účinnými možnosťami 1, 2 a 5 a najviac účinnými možnosťami 3 a 4. Je potrebné poznamenať, že zavedenie medzinárodnej dohody je dlhodobým procesom s neistým výsledkom. Z porovnania možností 3 a 4, pokiaľ ide o administratívnu záťaž príslušných dovozcov, najmä MSP, vyplýva, že možnosť 3 spôsobí najmenšiu administratívnu záťaž, keďže sa týka tých spoločností, ktoré sa rozhodnú samy certifikovať na základe vlastnej analýzy nákladov a výnosov. Na rozdiel od toho možnosť 4 kladie požiadavky na dovozcov. Pokiaľ ide o možnosť používateľov EÚ v dolnej časti dodávateľského reťazca reagovať na požiadavku týkajúcu sa náležitej starostlivosti zo strany zákazníkov, vrátane zákazníkov z USA, očakáva sa, že možnosť 4 lepšie splní túto požiadavku, keďže povinný systém zahrnie väčší počet hospodárskych subjektov v hornej časti dodávateľského reťazca v porovnaní s dobrovoľnou možnosťou 3. Napriek tomu existuje riziko, že bez riešenia narušenia trhu, najmä z dôvodu takto vzniknutej nadmernej náležitej starostlivosti, to spôsobí tzv. greenwashing. Hospodárske subjekty si splnia ciele sociálnej zodpovednosti podnikov bez toho, aby získavali zdroje v oblastiach ovplyvnených konfliktom. Pokiaľ ide o potenciál zmeny umiestnenia dovozcov EÚ, je potrebné opäť uviesť dobrovoľnosť možnosti 3, v rámci ktorej bolo riziko posúdené ako podriadené v porovnaní s možnosťou 4. Z porovnania potenciálneho vplyvu možnosti 3 a 4 na zamestnanosť EÚ vyplynulo, že možnosť 4 môže mať potenciálne vyšší neželateľný vplyv. Čo sa týka očakávaných sociálnych účinkov na živobytie miestneho obyvateľstva a na životné prostredie v konfliktných oblastiach, mohlo by sa očakávať, že možnosťou 3 sa dosiahnu lepšie výsledky v porovnaní s možnosťou 4. Uprednostňovanou možnosťou je možnosť 3. Monitorovanie a hodnotenie Monitorovanie implementácie sa uskutoční v spolupráci s členskými štátmi. V súlade so zásadou subsidiarity by mali relevantné informácie zozbierať predovšetkým členské štáty. S cieľom umožniť primerané hodnotenie implementácie bude potrebné pravidelné podávanie správ. Komisia bude pravidelne informovať Európsky parlament a Radu o implementácii novej iniciatívy. Komisia by mala uskutočniť priebežné hodnotenie tejto novej iniciatívy do troch rokov od jej prijatia, pričom by sa mal posúdiť rozsah, v akom výsledky zodpovedajú stanoveným cieľom. Výsledky hodnotenia sa použijú na potreby rozhodovania o budúcnosti politiky a zmien regulačného rámca, ktorý bude v prípade potreby povinný, a na základe ďalšieho posúdenia vplyvu.